133.ΠΡΟΕΔΡΙΚΟ ΔΙΑΤΑΓΜΑ υπ’ αριθ. 516 της 13/16 Δεκ. 1991 (ΦΕΚ Α' 199) Σύσταση Γενικής Γραμματείας Οικονομικής Πολιτικής και Συστημάτων στο Υπουργείο Οικονομικών. Έχοντας υπόψη: 1.Τις διατάξεις: α)Των άρθρ. 26 παρ. 1, 27 παρ. 3 και 30 παρ. 9 του Νόμ. 1558/1985 "Κυβέρνηση και Κυβερνητικά Όργανα" (ΦΕΚ 137/Α). β)Του άρθρ. 22 παρ. 1 του Νόμ. 1735/1987 "Προσλήψεις στο δημόσιο τομέα, κοινωνικός έλεγχος στη δημόσια διοίκηση, πολιτικά δικαιώματα και άλλες διατάξεις" (ΦΕΚ 195/Α). γ)Του άρθρ. 71 παρ. 1 του Νόμ. 1943/1991 "Εκσυγχρονισμός της οργάνωσης και λειτουργίας της δημόσιας διοίκησης, αναβάθμιση του προσωπικού της και άλλες συναφείς διατάξεις" (ΦΕΚ 50/Α). 2.Την γνωμοδότηση αριθ. 685/1991 του Συμβουλίου της Επικρατείας, με πρόταση του Πρωθυπουργού και των Υπουργών Προεδρίας της Κυβέρνησης και Οικονομικών, αποφασίζουμε: Σύσταση και αρμοδιότητες Γενικής Γραμματείας Άρθρ.1.-Στο Υπουργείο Οικονομικών συνιστάται Γενική Γραμματεία Οικονομικής Πολιτικής και Συστημάτων, ως αυτοτελής δημόσια υπηρεσία υπαγόμενη στον Υπουργό Οικονομικών, με τις ακόλουθες αρμοδιότητες: α)Τις αρμοδιότητες του Διοικητικού Τομέα του ΚΕΠΥΟ, που συγκροτήθηκε με την κοινή απόφαση αριθ. Δ.7826/3939/18.12.1985 (ΦΕΚ 782/Β). β)Τις αρμοδιότητες του Διοικητικού Τομέα του Γενικού Χημείου του Κράτους, που συγκροτήθηκε με την κοινή απόφαση αριθ. 1083759/2416/0001/ 19.7.1989 (ΦΕΚ 551/Β). γ)Τις αρμοδιότητες των Γενικών Διευθύνσεων Γενικού Λογιστηρίου του Κράτους και Τελωνείων, που έχουν συσταθεί με το άρθρ. 1 του Π.Δ. 17/1991 (ΦΕΚ 7/Α). Σύσταση θέσεων Άρθρ.2.-Στη Γενική Γραμματεία Οικονομικής Πολιτικής και Συστημάτων συνιστώνται οι ακόλουθες θέσεις: α)Μία θέση μετακλητού Γενικού Γραμματέα με βαθμό 1ο της κατηγορίας των ειδικών θέσεων. β)Μία θέση ειδικού συμβούλου και μία θέση ειδικού συνεργάτη με σύμβαση εργασίας ιδιωτικού δικαίου ορισμένου χρόνου (άρθρ. 71 παρ. 1 του Νόμ. 1943/1991). γ)Τρεις θέσεις διοικητικών υπαλλήλων στο Γραφείο του Γενικού Γραμματέα (άρθρ. 30 παρ. 9 του Νόμ. 1558/1985). Άρθρ.3.-Η ισχύς του παρόντος αρχίζει από τη δημοσίευσή του στην Εφημερίδα της Κυβερνήσεως. 